ຊາວໜຸ່ມ 2 ພາກສ່ວນ ສ້າງຂະບວນການຊົມເຊີຍ ແລະ ຮັບຕ້ອນວັນສຳຄັນຂອງຊາດ
ຄະນະຊາວໜຸ່ມ ປະຊາຊົນ ປະຕິວັດລາວຂອງອົງການກາແດງລາວ ແລະ ສະຖາບັນເສດຖະກິດ-ການເງິນ (ດົງຄຳຊ້າງ) ໄດ້ຮ່ວມມືກັນສ້າງຂະບວນການຊາວໜຸ່ມບໍລິຈາກເລືອດ ເພື່ອຊົມເຊີຍວັນສ້າງຕັ້ງພັກປະຊາຊົນ ປະຕິວັດລາວ ຄົບຮອບ 63 ປີ ແລະ ຄໍານັບຮັບຕ້ອນວັນສ້າງຕັ້ງຄະນະຊາວໜຸ່ມ ປະຊາຊົນ ປະຕິວັດລາວ ຄົບຮອບ 63 ປີ ເມື່ອວັນທີ 30 ມີນາ ຜ່ານມາ ທີ່ສະຖາບັນເສດຖະກິດ-ການເງິນ, ໂດຍໃຫ້ກຽດເຂົ້າຮ່ວມຂອງທ່ານ ທອງພະຈັນ ສອນນະສິນ ຮອງເລຂາຄະນະພັກຮາກຖານ, ຮອງປະທານອົງການກາແດງລາວ, ທ່ານ ຟອງ ສີສຸພັນ ພົມມະວົງ ຄະນະພັກຮາກຖານ, ຮອງຫົວໜ້າ ສະຖາບັນເສດຖະກິດ-ການເງິນ, ພ້ອມດ້ວຍພະນັກງານ, ຄູ-ອາຈານ, ນັກສຶກສາ ເຂົ້າຮ່ວມ.
ພາຍໃນກິດຈະກຳຄັ້ງນີ້, ປະກອບມີການບໍລິຈາກເລືອດຂອງຄູ-ອາຈານ, ນັກສຶກສາ ແລະ ບຸກຄົນອ້ອມຂ້າງ, ເຊິ່ງເລືອດທີ່ບໍລິຈາກໄດ້ແມ່ນມີຈຳນວນ 121 ຖົງ, ໂດຍລື່ນຄາດໝາຍທີ່ກຳນົດໄວ້ໃນເບື້ອງຕົ້ນ. ພ້ອມດຽວກັນນີ້, ຍັງມີການສາທິດປະຖົມພະຍາບານຈາກອາສາສະໝັກກູ້ຊີບກາແດງລາວ ໂດຍຜູ້ເຂົ້າຮ່ວມສາມາດທົດລອງ ແລະ ເຝິກຊ້ອມໃນຫົວຂໍ້ຕ່າງໆ ໃນການປະຖົມພະຍາບານ. ສຳລັບຂະບວນການດັ່ງກ່າວ, ແມ່ນໄດ້ສ້າງໂອກາດ ແລະ ປະສົບການອັນດີໃຫ້ແກ່ຊາວໜຸ່ມໃນການປະກອບສ່ວນໃນວຽກງານມະນຸດສະທຳ.ນອກຈາກນັ້ນ, ໃນຕອນແລງຂອງມື້ດຽວກັນທັງ 2 ພາກສ່ວນຍັງໄດ້ສ້າງຂະບວນການແຂ່ງຂັນກິລາເຕະບານມິດຕະພາບ ເພື່ອຮັດແໜ້ນຄວາມສາມັກຄີຮັກແພງ, ເຊິ່ງບັນຍາກາດແມ່ນເຕັມໄປດ້ວຍຄວາມໝາຍ ແລະ ຟົດຟື້ນ.
(ໂດຍ ສົງການ)